SET ปิดบวก 6 จุด รับแรงหนุนกลุ่มแบงก์ – หุ้นรับศก.ฟื้น ลุ้นพรุ่งนี้ไปต่อกรอบ 1,580-1,600
SET ปิดบวก 6 จุด รับแรงหนุน “กลุ่มแบงก์” หลังพรีวิวงบไตรมาส 2/64 ไม่แย่กว่าคาด รวมถึงได้รับแรงหนุนจากหุ้นที่รับปัจจัยบวกจากศก.ที่เริ่มฟื้นตัว ส่วนพรุ่งนี้ลุ้น Sideway Up แนะจับตาตัวเลขจ้างงานนอกภาคเกษตรสหรัฐฯ
1 ก.ค. 2564

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยวันนี้ปรับตัวขึ้น ขณะที่ตลาดหุ้นในภูมิภาคเอเชียเคลื่อนไหวทั้งแดนบวก-ลบ โดยแถบเอเชียเหนือติดลบแต่อาเซียนบวก เช่นเดียวกับตลาดยุโรปปรับตัวขึ้นมาตอบรับการฟื้นตัวของเศรษฐกิจโลกหลังจากเศรษฐกิจสหรัฐฯฟื้นทำให้นักลงทุนหันมาซื้อหุ้นวัฎจักรกันมาก โดยให้น้ำหนักการฟื้นตัวเศรษฐกิจมากกว่าความกังวลเรื่องอื่น อย่างการแพร่ระบาดไวรัสโควิด-19
ทั้งนี้ ตลาดบ้านเราก็มองว่าน่าจะรับรู้เรื่องการแพร่ระบาดไวรัสโควิด-19 รุนแรงขึ้นไปมากแล้วจนถึงจุดอิ่มตัวแล้ว ทำให้วันนี้แม้จำนวนผู้ติดเชื้อจะทำจุดสูงสุดใหม่ แต่ภาครัฐฯก็ได้ออกมาตรการกึ่งล็อกดาวน์มาแล้วรอแค่เมื่อไรสถานการณ์โควิดจะคลี่คลายลง
นอกจากนี้ตลาดบ้านเราช่วงนี้ก็เป็นลักษณะการเวียนหุ้นเล่น เห็นได้จากวันนี้หันมาเล่นกลุ่มแบงก์ หลังพรีวิวผลประกอบการงวดไตรมาส 2/64 พบว่าไม่ได้แย่มาก ซึ่งก็อาจทำให้ราคาหุ้นขยับขึ้นกันได้ด้วย อีกทั้งยังเป็นหุ้นที่ได้ประโยชน์จากการฟื้นตัวของเศรษฐกิจด้วย
แนวโน้มการลงทุนในวันพรุ่งนี้ (2 ก.ค.) นายมงคล กล่าวว่า ตลาดฯคงจะแกว่ง Sideway up แต่อาจลดความร้อนแรงลงจากที่พรุ่งนี้เป็นวันเทรดวันสุดท้ายของสัปดาห์นี้ และทิศทางตลาดฯก็ยังขึ้นอยู่กับผลประชุมกลุ่มโอเปก อีกทั้งยังต้องติดตามตัวเลขการจ้างงานนอกภาคเกษตรของสหรัฐฯ พร้อมให้กรอบการแกว่งไว้ที่ 1,580-1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 8,833.18 ล้านบาท ปิดที่ 13.30 บาท ลดลง 2.30 บาท
KBANK มูลค่าการซื้อขาย 4,582.04 ล้านบาท ปิดที่ 122.00 บาท เพิ่มขึ้น 4.00 บาท
GUNKUL มูลค่าการซื้อขาย 3,155.93 ล้านบาท ปิดที่ 4.94 บาท เพิ่มขึ้น 0.22 บาท
PTT มูลค่าการซื้อขาย 2,260.51 ล้านบาท ปิดที่ 39.00 บาท ลดลง 0.25 บาท
SCB มูลค่าการซื้อขาย 1,952.54 ล้านบาท ปิดที่ 98.50 บาท เพิ่มขึ้น 0.50 บาท